b"\n_START_ARTICLE_\nPeters brev til Filip\n_START_PARAGRAPH_\nPeters brev til Filip er en religi\xc3\xb8s tekst fra gnostisismen, antagelig skrevet sist p\xc3\xa5 100-tallet eller tidlig p\xc3\xa5 200-tallet. Teksten er kjent fra Nag Hammadi-skriftene, som ble funnet i 1945, og finnes ogs\xc3\xa5 i Codex Tchacos._NEWLINE_Teksten, som alts\xc3\xa5 angis \xc3\xa5 v\xc3\xa6re skrevet av apostelen Peter, skildrer en samtale mellom Jesus og disiplene etter oppstandelsen. En slik \xc3\xa5penbaringsdialog var en vanlig sjanger i gnostiske tekster, og brukes ogs\xc3\xa5 i Johannes' hemmelige bok og i Poimandres. Tilskrivingen til Peter, og brev-formen i det f\xc3\xb8rste avsnittet, er trolig en senere tilf\xc3\xb8yelse._NEWLINE_I enkel form, med sp\xc3\xb8rsm\xc3\xa5l og svar, fremlegges de sentrale punktene i den gnostiske trosforst\xc3\xa5elsen. Et sentralt punkt er \xc2\xabeonenes\xc2\xbb vesen og rolle i verdensaltet. Eonene ble fremstilt av Faderen f\xc3\xb8r tiden; en ulydig eon kjent som \xc2\xabModeren\xc2\xbb eller \xc2\xabVisdommen\xc2\xbb manifesterer seg i et avkom kalt \xc2\xabDen hovmodige\xc2\xbb. Den hovmodige skaper verden som en ufullstendig og karikeert versjon av den \xc3\xa5ndelige verden. Kristus ble sendt til jorden \xc2\xabfor \xc3\xa5 opplyse de innesperrede \xc3\xa5ndsmenneskene om deres egentlige opphav og identitet, og for \xc3\xa5 gi dem kraft til \xc3\xa5 bli fri\xc2\xbb._NEWLINE_Teksten er gjengitt p\xc3\xa5 norsk i samlingen Gnostiske skrifter, 2002."